b'\n_START_ARTICLE_\nComus (naamion\xc3\xa4ytelm\xc3\xa4)\n_START_PARAGRAPH_\nComus (A Mask Presented at Ludlow Castle, 1634) on naamion\xc3\xa4ytelm\xc3\xa4 siveyden kunniaksi. Sen kirjoitti John Milton, ja se sai ensiesityksens\xc3\xa4 mikkelinp\xc3\xa4iv\xc3\xa4n\xc3\xa4 vuonna 1634 Ludlow\xe2\x80\x99n linnassa. Esityksell\xc3\xa4 juhlistettiin John Egertonin uutta asemaa Walesin johdossa._NEWLINE_N\xc3\xa4ytelm\xc3\xa4 tunnetaan yleisesti nimell\xc3\xa4 Comus, mutta sen alkuper\xc3\xa4inen koko nimi on A Mask presented at Ludlow Castle, 1634: on Michelmas night, before the Rt Hon. Iohn Earl of Bridgewater, Viscount Brackly, Lord President of Wales, and one of His Maiesties most honorable privie councill._NEWLINE_Comus julkaistiin anonyymisti vuonna 1637, ja Milton sis\xc3\xa4llytti teoksen kirjaansa Poems vuonna 1645 ja uudestaan samannimiseen teokseen vuonna 1673. Miltonin teksti\xc3\xa4 k\xc3\xa4ytettiin my\xc3\xb6hemmin menestyneess\xc3\xa4 naamion\xc3\xa4ytem\xc3\xa4ss\xc3\xa4, johon Thomas Arne s\xc3\xa4velsi musiikin ja jota esitettiin yli 70 vuotta Lontoossa 1700-luvulla.\n_START_SECTION_\nJuoni\n_START_PARAGRAPH_\nJuoni kertoo kahdesta veljeksest\xc3\xa4 ja heid\xc3\xa4n sisarestaan, jota kutsutaan yksinkertaisesti nimell\xc3\xa4 Lady. Kolmikko eksyy mets\xc3\xa4\xc3\xa4n. Lady v\xc3\xa4syy ja veljekset l\xc3\xa4htev\xc3\xa4t etsim\xc3\xa4\xc3\xa4n ravintoa._NEWLINE_Yksin j\xc3\xa4tetty Lady kohtaa Comusin, hahmon, joka muistuttaa juhlimisen jumalaa. Comus on kyl\xc3\xa4l\xc3\xa4isen asussa ja v\xc3\xa4itt\xc3\xa4\xc3\xa4 viev\xc3\xa4ns\xc3\xa4 Ladyn veljiens\xc3\xa4 luokse. N\xc3\xa4enn\xc3\xa4isen miellytt\xc3\xa4vyyden sokaisemana Lady seuraa hahmoa, mutta h\xc3\xa4net vangitaan ja vied\xc3\xa4\xc3\xa4n Comusin mielihyv\xc3\xa4n palatsiin (pleasure palace). Lady istutetaan lumotulle tuolille, jolta h\xc3\xa4n ei kykene nousemaan yl\xc3\xb6s. Comus ahdistelee Ladya ja tarjoaa t\xc3\xa4lle juomaa, joka murtaisi t\xc3\xa4m\xc3\xa4n tahdon. Comus kehottaa Ladya olemaan olematta ujo (\xe2\x80\x9dbe not coy\xe2\x80\x9d) ja juomaan taikakupista, mutta t\xc3\xa4m\xc3\xa4 kielt\xc3\xa4ytyy toistuvasti ja korostaa siveyden ja itsehillinn\xc3\xa4n hyveit\xc3\xa4. Palatsissa on n\xc3\xa4ytill\xc3\xa4 valikoima ruokia, joiden tarkoituksena on her\xc3\xa4tt\xc3\xa4\xc3\xa4 Ladyn halut. Lady kuitenkin taistelee vastaan ja osoittaa t\xc3\xa4ll\xc3\xa4 tavoin tahdonvapauttaan. Comus sanoo, ett\xc3\xa4 omasta luonteesta nousevat halut ovat \xe2\x80\x9dluonnollisia\xe2\x80\x9d (natural) ja siksi sallittuja, kun taas Ladyn mukaan vain rationaalinen itsekontrolli on hyveellist\xc3\xa4 ja valistunutta. V\xc3\xa4ittelyss\xc3\xa4\xc3\xa4n Comus ja Lady edustavat sielua ja ruumista, j\xc3\xa4rke\xc3\xa4 ja libidoa, ylevyytt\xc3\xa4 ja aistillisuutta, hyvett\xc3\xa4 ja pahetta, moraalista suoraselk\xc3\xa4isyytt\xc3\xa4 ja moraalitonta turmelusta._NEWLINE_Sill\xc3\xa4 aikaa sisartaan etsiv\xc3\xa4t veljekset kohtaavat hahmon nimelt\xc3\xa4 Attendant Spirit, suomeksi Valvova Henki. T\xc3\xa4m\xc3\xa4 enkeli\xc3\xa4 muistuttava hahmo on l\xc3\xa4hetetty auttamaan heit\xc3\xa4. Henki ottaa paimenen muodon ja kertoo, kuinka veljekset voivat nujertaa Comusin. Sill\xc3\xa4 aikaa kun Lady jatkaa tahdonvapauden puolustamista ja osoittaa vapauttaan tekem\xc3\xa4ll\xc3\xa4 vastarintaa, Henki ja veljekset pelastavat h\xc3\xa4net. Veljekset karkottavat Comusin. Lady j\xc3\xa4\xc3\xa4 kuitenkin taikatuolin vangiksi. Laulun avulla Henki loihtii esiin vesinymfi Sabrinan, joka vapauttaa Ladyn t\xc3\xa4m\xc3\xa4n osoittaman hyveen lujuuden ansioista. Sisarukset ja heid\xc3\xa4n vanhempansa tapaavat j\xc3\xa4lleen ja juhlistavat j\xc3\xa4lleenn\xc3\xa4kemist\xc3\xa4.'